b"\n_START_ARTICLE_\nTour de France 2006\n_START_PARAGRAPH_\nTour de France 2006 je 93. Tour de France, ki je potekal med 1. in 23. julijem 2006. Trasa je bila dolga 3.639 km in je potekala po \xc5\xa1estih dr\xc5\xbeavah (Francija, Nizozemska, Belgija, Luksemburg, Nem\xc4\x8dija, \xc5\xa0panija). Za\xc4\x8detek dirke je bil v Strasbourgu, konec tradicionalno na pari\xc5\xa1kih Elizejskih poljanah. Wild carda sta dobili mo\xc5\xa1tvi Agritubel in Comunidad Valenciana, a slednje zaradi vpletenosti kolesarjev v \xc5\xa1pansko dopin\xc5\xa1ko afero ni nastopilo._NEWLINE_Prvi\xc4\x8d po letu 1999 na sporedu ni bilo ekipnega kronometra._NEWLINE_Vzponi najvi\xc5\xa1je kategorije (Hors Categorie), ki so jih kolesarji letos prevozili so: Col du Surdet, Col du Tourmalet, Col d'Izoard, L'Alpe d'Huez, Col du Galibier, Croix-de-Fer in Col de Joux-Plane. Klancev prve kategorije je bilo osem.\n_START_SECTION_\nDoping\n_START_PARAGRAPH_\nLeto\xc5\xa1nji Tour je zaznamovala akcija \xc5\xa1panske Guardie Civil - Operacija pristan (Operaci\xc3\xb3n Puerto). V laboratoriju Eufemiana Fuentesa so na\xc5\xa1li shranjeno kri devetih kolesarjev, ki so bili na startni listi, med njimi favoritov za skupno zmago Ivana Bassa, Jana Ullricha in Francisco Manceba. Dan pred startom so njihova mo\xc5\xa1tva dobila na izbiro bodisi izklju\xc4\x8ditev teh kolesarjev iz svojih vrst bodisi nenastopanje na Touru. Vsa so se odlo\xc4\x8dila za prvo mo\xc5\xbenost. Ker so bili v \xc5\xa1kandal vpleteni \xc5\xa1tirje kolesarji mo\xc5\xa1tva Astana-W\xc3\xbcrth, to zaradi premajhnega \xc5\xa1tevila prijavljenih tekmovalcev ni moglo nastopiti. Tako je brez nastopa ostal \xc5\xa1e en favorit, Aleksander Vinokurov."